*Operativni program „Konkurentnost i kohezija“ za razdoblje 2014.-2020.*

## UGOVOR O PARTNERSTVU NA PROJEKTU

**„RAZVOJ VODNOKOMUNALNE INFRASTRUKTURE AGLOMERACIJE IVANIĆ-GRAD“**

**GRAD IVANIĆ-GRAD,** Park hrvatskih branitelja 1, 10310 Ivanić-Grad, OIB 52339045122 ( **u daljnjem tekstu „Grad Ivanić-Grad“**) kojeg zastupa gradonačelnik Javor Bojan Leš

**i**

**Općina KLOŠTAR IVANIĆ,** Školska 22, 10312 Kloštar Ivanić, OIB18133797436  **(u daljnjem tekstu: „Općina Kloštar Ivanić“)** koju zastupa načelnik općine Željko Filipović

**i**

**VODOOPSKRBA I ODVODNJA ZAGREBAČKE ŽUPANIJE d.o.o.,** Koledovčina ulica 1, 10000 Zagreb**, (u nastavku: „Isporučitelj vodne usluge“)** OIB: 54189804734 koje zastupa, direktor Tomislav Masten

sklopili su dana \_\_\_\_\_\_\_\_ u \_\_\_\_\_\_\_\_ ( upisati mjesto sklapanja ugovora) sljedeći

**Ugovor o partnerstvu na projektu**

**„RAZVOJ VODNOKOMUNALNE INFRASTRUKTURE AGLOMERACIJE IVANIĆ-GRAD“**

koji glasi:

# Odsjek 1. UVOD I DEFINICIJE

Članak 1.

### Uvod

Uzimajući u obzir:

Uredbu (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 od 11. srpnja 2006. (SL L 347, 20.12.2013.) (Uredba (EU) br. 1303/2013);

da je dana \_\_\_\_\_\_\_\_Ministarstvo zaštite okoliša i energetike donijelo Odluku o financiranju iz fondova Europske unije za projekt „*Razvoj vodnokomunalne infrastrukture aglomeracije Ivanić-Grad*“, (klasa: \_\_\_­­­\_\_\_\_\_\_\_\_, ur.br.:\_\_\_\_\_\_\_\_\_\_\_), kojom se odobrava sufinanciranje projekta od strane Zajednice;

da su pripremljena Zajednička nacionalna pravila od strane Ministarstva regionalnog razvoja i EU fondova u skladu sa Zakonom o uspostavljanju institucionalnog okvira za korištenje strukturnih instrumenata Europske unije u Republici Hrvatskoj (NN 78/2012, 143/2013, 157/2013 );

da je ministar regionalnoga razvoja i EU fondova donio Odluku o donošenju smjernica u Sustavu upravljanja i kontrole korištenja sredstava strukturnih Instrumenata Europske unije (verzija 5.0) KLASA: 910-04/19-02/1, URBROJ: 538-05-1-1-1/301-19-1 od 29. ožujka 2019. godine;

da se Projekt financira sredstvima Europske unije – Kohezijskog fonda i sredstvima korisnika projekta / partnera.

da su ugovorne strane *Vodoopskrba i odvodnja Zagrebačke županije d.o.o.* korisnik, a Grad Ivanić-Grad i Općina Kloštar Ivanić partneri na Projektu

te se ugovorne strane sporazumijevaju kako slijedi:

Članak 2.

### Definicije i upućivanja

1. Ovi izrazi u ovom Ugovoru imaju sljedeće značenje:
   1. Projekt je pružanje usluga u skladu s Prilogom 1 i sve možebitne izmjene Projekta koje će nastati tijekom provedbe Projekta i koje će biti dogovorene s nacionalnim tijelima i Europskom Komisijom.
   2. Ugovor o dodjeli bespovratnih sredstavaje ugovor između Ministarstva zaštite okoliša i energetike kao Posredničkog tijela razine 1, Hrvatskih voda kao Posredničkog tijela razine 2 i *Vodoopskrbe i odvodnje Zagrebačke županije d.o.o.* kao korisnika projekta, koji će biti sklopljen naknadno;
   3. Partneri se odnosi na Grad Ivanić-Grad i Općinu Kloštar Ivanić,
   4. Isporučitelj vodne usluge je Vodoopskrba i odvodnja Zagrebačke županije d.o.o. , sa sjedištem u Zagrebu, Koledovčina ulica 1
   5. **Prijava Projekta** je prijava iz *\_\_\_\_\_\_\_\_\_* , kojom se zatražilo odobrenje sufinanciranja Projekta od strane *(navesti ili nacionalnih tijela ili Europske Komisije)*,
2. Sva upućivanja u ovom Ugovoru, na članke, stavke, točke, alineje i priloge, bez posebne naznake akta u kojem su sadržani, odnose se na članke, stavke, točke, alineje i priloge iz ovog Ugovora.

# Odsjek 2. PRAVA I OBAVEZE

Članak 3.

### Obveze Isporučitelja vodne usluge

Obveze Isporučitelja vodne usluge su:

1. u cijelosti obavljati funkciju korisnika Projekta. Korisnik provodi Projekt na vlastitu odgovornost i u skladu s odobrenom Prijavom Projekta, a u svrhu postizanja u njoj utvrđenih ciljeva. Isporučitelj vodne usluge potvrđuje kako je upoznat s odredbama Općih uvjeta Ugovora o bespovratnim sredstvima
2. djelovati u partnerstvu s ugovornim stranama: *Grad Ivanić-Grad i Općina Kloštar Ivanić*.
3. provedba Projekta uključuje sljedeće:

* imenovati jednu osobu kao voditelja Projekta u roku od 15 dana od sklapanja ovog Ugovora,
* osigurati sve potrebne kapacitete potrebne za provedbu Projekta,
* pripremiti plan nabave,
* pripremiti dokumentaciju za nadmetanje koja uključuje tehničke specifikacije, zahtjeve naručitelja, opise poslova,
* provedba postupaka nadmetanja, ugovaranja,
* sve postupke nabave provoditi u skladu sa Zakonom o javnoj nabavi Republike Hrvatske i svim njegovim izmjenama koje su primjenjive te relevantnom europskom i nacionalnom legislativom kojom se uređuje korištenje europskih sredstava,
* nadzor nad tehničkom provedbom Projekta uključujući i kontrolu provedbe ugovora i plaćanja, te svih potrebnih provjera kako bi se osiguralo da je usluga izvršena, te da su računi/zahtjevi za plaćanje od izvoditelja točni. Te provjere se odnose na administrativne, financijske, tehničke i materijalne aspekte, kako bude primjereno,
* čuvanje sve Projektne dokumentacije radi osiguranja odgovarajućeg revizijskog traga pet godina nakon završetka provedbe Projekta, te omogućavanje svih potrebnih kontrola i revizija nadležnim tijelima,
* poštivanje zahtjeva o javnosti i vidljivosti,
* krajnju nadležnost za financijska i računovodstvena pitanja Projekta,
* provođenje svih obveza po Ugovoru o bespovratnim sredstvima,
* i provedba svi ostalih obveza potrebnih za provedbu Projekta.

1. sklopiti sve potrebne ugovore s Partnerima vezano uz gradnju onih objekata i uređaja komunalne infrastrukture u Projektu za koje je potrebno da Isporučitelj vodne usluge kao investitor bude nositelj prava građenja,
2. sprječavati, otkrivati, evidentirati i otklanjati nepravilnosti tijekom provedbe Projekta
3. ispunjavati sve ostale obveze potrebne za provedbu Projekta

Članak 4.

### Obveze Partnera

Obveze Partnera su:

1. Partneri potvrđuju kako su upoznati s odredbama Općih uvjeta Ugovora o bespovratnim sredstvima te kao partneri Isporučitelja vodne usluge prihvaćaju u cijelosti izvršiti obveze iz članaka 1, 5, 6, 7, 8, 9, 10, 12, 15, 16, 18 i 19 Općih uvjeta Ugovora o dodjeli bespovratnih sredstava.
2. Ako su Partneri do stupanja na snagu ovog Ugovora ishodili građevinsku dozvolu na svoje ime kao investitor za bilo koju od građevina iz Projekta, dužni su prenijeti na Isporučitelja vodnih usluga pravni položaj investitora.
3. Partneri će osigurati organizacijsku i financijsku stabilnost Isporučitelja vodne usluge, sukladno zahtjevima iz Prijave Projekta, te će izvršiti sve druge radnje koje su neophodne kako bi Isporučitelj vodne usluge izvršio svoje obveze iz ovog Ugovora.
4. Partneri će sklopiti sve potrebne ugovore s Isporučiteljom vodne usluge vezano uz one objekte i uređaje komunalne infrastrukture u Projektu za koje je potrebno da Isporučitelj vodne usluge kao investitor bude nositelj prava građenja.
5. Jedinice lokalne samouprave na području obuhvata projekta su u obvezi pomoći isporučitelju vodne usluge u rješavanju svih pitanja vezanih uz izdavanje potrebnih dozvola, suglasnosti, uvjeta, provođenje tehničkih pregleda i ostalih akata potrebnih za provedbu Projekta, koja su u nadležnosti jedinica lokalne samouprave.
6. Jedinice lokalne samouprave na području obuhvata projekta su u obvezi pružiti podršku isporučitelju vodne usluge, a u cilju ispunjenja ciljeva predviđenih Projektom, u osiguranju uvjeta za priključenje stanovništva na mrežu vodoopskrbe i odvodnje prikladnim mjerama.
7. Jedinice lokalne samouprave na području obuhvata projekta će donijeti sve potrebne odluke i učiniti sve druge potrebne radnje kako bi se osigurala provedba obveze Isporučitelja vodne usluge za korekcijom cijene vode i odvodnje, a sukladno Prijavi projekta i Studiji izvedivosti.
8. U roku od 15 dana od sklapanja ovog Ugovora, Partneri su svaki zasebno dužni imenovati po jednu stručnu osobu za provedbu Projekta, a radi ispunjenja svojih obveza iz ovoga Ugovora. U protivnom, Isporučitelj vodne usluge je ovlašten smatrati osobu ovlaštenu za zastupanje Partnera osobom nadležnom za provedbu Projekta. Imenovanim stručnim osobama aktivnosti vezane uz provedbu Projekta su prioritet u odnosu na druge aktivnosti i iste moraju biti na raspolaganju tijekom cijelog razdoblja provedbe Projekta.
9. sprječavati, otkrivati, evidentirati i otklanjati nepravilnosti tijekom provedbe Projekta
10. ispunjavati sve ostale obveze potrebne za provedbu Projekta.

# Odsjek 3. UPOZNATOST

Članak 5.

### Upoznatost

Partneri i Isporučitelj vodne usluge potvrđuju da im je dostavljena preslika Prijave projekta, Odluka Ministarstva zaštite okoliša i energetike o financiranju iz fondova Europske unije za projekt „*Razvoj vodnokomunalne infrastrukture aglomeracije Ivanić-Grad*“ potpisana dana *(Klasa: \_\_\_\_\_\_\_\_\_, Urbroj: \_\_\_\_\_\_\_\_\_\_\_\_\_, \_\_\_\_\_\_\_\_\_\_ 2020.)*, te potvrđuju da su ih pročitali i da su upoznati s njihovim sadržajem, smislom i obavezama svake od strana na provedbi Projekta.

# Odsjek 4. ZAVRŠNE ODREDBE

Članak 6.

### Prilozi

Ovaj Ugovor čine ovaj Osnovni tekst i Prilozi:

Prilog 1 Prijavni obrazac (Opis projekta za odobravanje izravne dodjele)

Članak 7.

### Izmjene i dopune Ugovora

Kasnije izmjene i dopune Ugovora valjane su samo ako su sklopljene pisanim putem neovisno o tome radi li s o bitnim ili sporednim pitanjima. Usmene pogodbe o bilo kojem pitanju iz prethodne rečenice nemaju učinka.

O svim izmjenama i dopunama ovog Ugovora ugovorne strane dužne su obavijestiti Posredničko tijelo razine 1 (Ministarstvo zaštite okoliša i energetike) i Posredničko tijelo razine 2 (Hrvatske vode) i dostaviti po jednu presliku izmjena i dopuna Ugovora Posredničkim tijelima. Posrednička tijela nadzirati će provedbu ovog Ugovora.

Članak 8.

### Stupanje na snagu

1. Ovaj Ugovor stupa na snagu danom potpisa posljednjeg potpisnika ovog Ugovora po ovlaštenom predstavniku.
2. Partneri i Isporučitelj vodne usluge izričito potvrđuju kako su zakonom i statutima te drugim aktima propisani postupci za sklapanje i stupanje na snagu ovog Ugovora valjano provedeni.

Članak 9.

### Sporovi

U slučaju spora strane se obvezuju provesti postupak sporazumnoga raspravljanja spornih pitanja. U slučaju nepostizanja dogovora o sporu strane ugovaraju nadležnost suda u *(naziv grada).*

Članak 10.

### Komunikacija

Sva komunikacija između ugovornih strana smatra se urednom i s punim učinkom, ako je razmijenjena neposrednom predajom pisanih isprava, zapisnikom ili zabilješkom sa sastanka, ili upućivanjem pisanih akata preporučenom poštom, telefaksom ili elektronskom poštom.

Članak 11.

### Primjerci

U znak prihvaćanja ovog Ugovora ovlašteni predstavnici strana potpisuju ga u *šest (6)* izvornih primjeraka, od kojih svaka strana zadržava po *dva (2)* izvorna primjerka, a po jedna preslika dostavlja se Hrvatskim vodama i Ministarstvu zaštite okoliša i energetike.

|  |  |
| --- | --- |
|  |  |
| Za Isporučitelja vodne usluge | Za Grad Ivanić-Grad |
| Vodoopskrba i odvodnja  Zagrebačke županije d.o.o. |  |
| Direktor | Gradonačelnik |
| Tomislav Masten | Javor Bojan Leš |
|  |  |
| Potpis:…………………………… | Potpis:…………………………… |
| BROJ: | Klasa: |

|  |
| --- |
|  |
| Za Općinu Kloštar Ivanić |
|  |
| Načelnik |
| Željko Filipović |
|  |
| Potpis:…………………………… |
| Klasa: |

**PRILOG 1 – Prijavni obrazac (Opis projekta za odobravanje izravne dodjele)**