

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/20-01/3

URBROJ: 238/10-01-20-38

Ivanić-Grad, 23. rujna 2020.

**GRADSKO VIJEĆE GRADA IVANIĆ-GRADA**

**n/r predsjednika Željka Pongraca**

PREDMET: **Prijedlog Odluke o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada**

Poštovani,

Temeljem članka 55. Statuta Grada Ivanić-Grada (Službeni glasnik, broj 02/14, 01/18, 03/20), Gradonačelnik Grada Ivanić-Grada, utvrdio je prijedlog

**Odluke o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada**

Predlaže se predsjedniku Gradskoga vijeća da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskoga vijeća određuje se Sanja Radošević, direktorica trgovačkog društva Ivakop d.o.o.

S poštovanjem,

GRADONAČELNIK :

Javor Bojan Leš, dr. vet. med.

Na temelju članka 28. stavka 1. točka 1. i članka 30. st. 7. Zakona o održivom gospodarenju otpadom (Narodne novine br. 94/13., 73/17., 14/19. i 98/19.), članka 4. Uredbe o gospodarenju komunalnim otpadom (Narodne novine br. 50/17., 84/19. i 14/20.) i članka 35. Statuta Grada Ivanić-Grada (Službeni glasnik Grada Ivanić-Grada br. 02/14, 01/18 i 03/20) Gradsko vijeće Grada Ivanić-Grada na svojoj \_\_\_\_ sjednici održanoj \_\_\_\_\_\_\_\_\_\_\_ 2020. godine donijelo je

**O D L U K U**

**o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada**

Članak 1.

U Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada klasa: 021-05/19-01/10, urbroj: 238/10-01-01/2-19-4 od 13. studeni 2019. (Službeni glasnik Grada Ivanić-Grada br. 9/2019.) u članku 3. riječi: „iz čl. 8 ove Odluke“ zamjenjuju se riječima:“ iz čl. 6. ove Odluke“.

Članak 2.

Podnaslov iznad članka 6. „Kategorije korisnika“ i članci 6. i 7. brišu se.

Dosadašnji članci 8. do 30. postaju članci 6. do 28.

Članak 3.

U dosadašnjem članku 13. koji je postao članak 11. stavak 2. točka 3. briše se.

Dosadašnje točke 4. do 14. postaju točke 3. od 13.

U stavku 4. riječi „člankom 12. ove Odluke“ zamjenjuju se riječima: „člankom 10. ove Odluke“.

Stavak 6. mijenja se i glasi:

„Trajno nekorištenje nekretnine utvrđuje se temeljem pisanog zahtjeva korisnika usluge kojem se obavezno prilaže potvrda opskrbljivača električne energije o isključenju nekretnine iz sustava za opskrbu električnom energijom i u tom slučaju cijena javne usluge neće se obračunavati korisniku usluge od dana dostave potvrde o isključenju. Umjesto potvrde o isključenju korisnik usluge može dostaviti polugodišnji obračun potrošnje električne energije te ako potrošnja u prethodnom razdoblju od 6 mjeseci bude manja od 20 kWh onda se nekretnina smatra trajno nekorištenom za naredni period od 12 mjeseci računajući od vremena predanog obračuna potrošnje električne energije. Korisnik usluge je svake godine dužan podnijeti obračun potrošnje električne energije za nekorištenje usluge zbog trajnog nekorištenja nekretnine. Ukoliko korisnik usluge u roku od 30 dana od isteka 12 mjesečnog roka odobrenog trajnog nekorištenja nekretnine davatelju javne usluge ne dostavi novi obračun potrošnje električne energije za prethodno razdoblje, smatrat će se da je nekretninu koristio te davatelj usluge ima pravo na retroaktivnu naplatu cijene minimalne javne usluge za prethodno razdoblje kao i pravo obračuna usluge za naredno razdoblje“.

Članak 4.

U dosadašnjem članku 17. koji je postao članak 15. stavak 9. briše se.

Članak 5.

Dosadašnji članak 18. koji je postao članak 16. mijenja se i glasi:

„Članak 16.

Cijena obvezne minimalne javne usluge je dio cijene javne usluge koju je potrebito osigurati kako bi sustav prikupljanja komunalnog otpada mogao ispuniti svoju svrhu, ekonomski održivo poslovanje davatelja usluge te sigurnost, redovitost i kvalitetu pružanja javne usluge.

Cijena obvezne minimalne javne usluge utvrđuje se kao fiksni iznos ukupne cijene javne usluge i sastavni je dio i u strukturi je cijene javne usluge određene Cjenikom davatelja javne usluge.

Cijenu obvezne minimalne javne usluge plaćaju svi korisnici u svim obračunskim razdobljima neovisno o obimu korištenja javne usluge, osim vlasnika ili korisnika nekretnine ili dijela nekretnine za koju je na način propisan ovom Odlukom utvrđeno da se trajno ne koristi.“

Članak 6.

U dosadašnjem članku 21. koji je postao članak 19. stavak 3. mijenja se i glasi:

„Iznos ugovorene kazne određen za pojedino postupanje protivno Ugovoru mora biti razmjeran troškovima uklanjanja posljedica takvog postupanja.“

Članak 7.

Davatelj javne usluge dužan je podnijeti Cjenik usklađen s ovom Odlukom na suglasnost izvršnom tijelu jedinice lokalne samouprave na koju se Cjenik odnosi u roku od 30 dana od dana donošenja ove Odluke.

Do stupanja na snagu i primjene Cjenika iz stavka 1. ovog članka obračun i naplata prikupljanja otpada vršiti će se prema dosadašnjem načinu obračuna i naplate.

Članak 8.

Ova Odluka stupa na snagu osmog dana od dana objave, a objaviti će se u Službenom glasniku grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

Klasa:

Urbroj: Predsjednik Gradskog Vijeća:

Ivanić-Grad, Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada |
| **PRAVNI TEMELJ:** | Na temelju članka 28. stavka 1. točka 1. i članka 30. st. 7. Zakona o održivom gospodarenju otpadom (Narodne novine br. 94/13., 73/17., 14/19. i 98/19.), članka 4. Uredbe o gospodarenju komunalnim otpadom (Narodne novine br. 50/17., 84/19. i 14/20.) i članka 35. Statuta Grada Ivanić-Grada (Službeni glasnik Grada Ivanić-Grada br. 02/14, 01/18 i 03/20) |
| **STRUČNA OBRADA:** | Upravni odjel za financije i proračun |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Temeljem odredbe članka 11. Uredbe o izmjenama i dopunama Uredbe o gospodarenju komunalnim otpadom (NN RH br. 84/19., u daljnjem tekstu: Uredba) u propisanim rokovima Grad i Općine vlasnici i članovi Društva uskladili su Odluke o načinu pružanja javne usluge prikupljanja MKO i BKO (u daljnjem tekstu: Odluka) s Uredbom na način da su donijeli nove Odluke i novi Cjenik javne usluge prikupljanja MKO i BKO i nestandardnih usluga Ivakop d.o.o. (u daljnjem tekstu: Cjenik) koji se trebao početi primjenjivati sa 01.04.2020. godine. Gradsko vijeće Grada Ivanić-Grada Odluke o načinu pružanja javne usluge prikupljanja MKO i BKO donijelo je na svojoj 24. sjednici 13. studenog 2019. (Službeni glasnik, broj 09/19).

Nakon toga Rješenjem Ustavnog suda RH od 29.01.2020. (NN RH br. 14/20. u daljnjem tekstu: Rješenje) privremeno je obustavljeno izvršenje svih općih i pojedinačnih akata i radnji koje se poduzimaju na temelju odredbi članka 2., 3., 5. i 8. Uredbe, pa tako i dijelova postojećih Odluka JLS-a i Cjenika koji se temelji na tim Odlukama te isto u tom dijelu za koji je privremeno obustavljeno izvršenje nije moguće primijeniti.

Kako bi sukladno Zakonu o održivom gospodarenju otpadom (NN RH br. 94/13., 73/17., 14/19. i 98/19.) osigurali ekonomski održivo poslovanje davatelja javne usluge te sigurnost, redovitost i kvalitetu pružanja javne usluge, predlaže se da se Odluke usklade s Rješenjem na način da se iz Odluke brišu, odnosno izmjene ili dopune odredbe u dijelu u kojem su u suprotnosti s Rješenjem, tj. u dijelu u kojem su u suprotnosti s odredbama Uredbe obustavljenim od izvršenja.

Najznačajnije promjene sadržane u ovom prijedlogu Odluke u odnosu na važeću Odluku, u osnovnom se sastoje u slijedećem:

* brišu se odredbe o razvrstavanju korisnika u kategoriju „kućanstva“ i kategoriju „nisu kućanstva“,
* brišu se potkategorije korisnika iz kategorije „nisu kućanstvo“ prema djelatnosti koju obavljaju,
* mijenjaju se odredbe o načinu izračuna i određivanja cijene,
* iznos minimalne javne usluge po korisniku više nije sadržan u Odluci,
* cijena obavezne minimalne javne usluge više se ne veže uz kategorije korisnika i ne mora biti jedinstvena na području pružanja usluge po kategorijama (potkategorijama korisnika),
* iz izjava o načinu korištenja javne usluge brišu se kategorije korisnika,
* najviši iznos ugovorne kazne više nije ograničen do iznosa godišnje cijene obavezne minimalne javne usluge.