Temeljem članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17 i 98/19 ), čl. 23. stavak 4.) i čl. 35. Zakona o održivom gospodarenju otpadom ( NN 94/13, 73/17, 14/19 i 98/19 ) i članka 35. Statuta Grada Ivanić-Grada (Službeni glasnik, broj 02/14, 01/18) Gradsko vijeće Grada Ivanić-Grada na svojoj 26. sjednici održanoj dana 13. veljače 2020. godine donijelo je sljedeću

**O D L U K U**

**o davanju reciklažnog dvorišta na upravljanje trgovačkom društvu Ivakop d.o.o. Ivanić-Grad**

Članak 1.

Grad Ivanić-Grad kao investitor izgradio je reciklažno dvorište na nekretnini upisanoj u zemljišne knjige Općinskog suda u Velikoj Gorici, Zemljišnoknjižni odjel Ivanić-Grad oznake zk.č.br. 9/1 upisana u zkul 150 k.o.Lepšić. Pravo građenja reciklažnog dvorišta u korist Grada Ivanić-Grada na zk.č.br. 9/1 zkul 150 k.o. Lepšić upisano je u zkul 218 k.o. Lepšić.

Članak 2.

Grad Ivanić-Grad kao vlasnik reciklažnog dvorišta isto daje na upravljanje trgovačkom društvu IVAKOP d.o.o. Ivanić-Grad, davatelju javne usluge prikupljanja MKO i BKO na području grada Ivanić-Grada ( u daljnjem tekstu Upravitelj ), čiji je Grad Ivanić-Grad većinski vlasnik.

Članak 3.

Upravljanje reciklažnim dvorištem daje se Upravitelju na neodređeno vrijeme i bez naknade, a sve s ciljem povećanja stope odvojenog prikupljanja otpada na području Grada Ivanić-Grada.

Članak 4.

Upravitelj se obvezuje upravljati reciklažnim dvorištem pažnjom dobrog gospodara te organizirati rad i funkcioniranje reciklažnog dvorišta u skladu s direktivama Europske unije, odredbama Zakona o održivom gospodarenju otpadom, podzakonskim propisima i drugim mjerodavnim propisima i aktima.

Članak 5.

Ovlašćuje se Ivakop d.o.o. Ivanić-Grad da temeljem ove Odluke izvrši upis u Očevidnik reciklažnih dvorišta koji vodi Ministarstvo zaštite okoliša i energetike.

Članak 6.

Ova Odluka stupa na snagu prvog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: 021-05/20-01/1 Predsjednik Gradskog vijeća

URBROJ: 238/10-02-01/02-20-10

Ivanić-Grad, 13.02.2020. Željko Pongrac, pravnik kriminalist